Document ID: /roh_data/filtered/fineweb-2-filterrobots_roh.jsonl.gz/1840

L'iniziativa No Billag è vegnida inoltrada il december 2015 cun 112'191 suttascripziuns. La finamira è d'abolir las taxas per radio e televisiun.
La constituziun federala duai vegnir midada suandantamain (artitgel 93):
- La Confederaziun ingiantescha regularmain concessiuns per radio e televisiun.
- Ella na subvenziunescha naginas staziuns da radio e televisiun. Ella po far pajaments per emetter communicaziuns uffizialas urgentas.
- La Confederaziun u terzas varts incumbensadas dad ella na dastgan incassar naginas taxas da recepziun.
- En temps da pasch na maina la Confederaziun naginas atgnas staziuns da radio e televisiun.
Ils iniziants derivan ord las retschas da la PLD giuvna e la PPS giuvna. Il Cussegl federal ed il parlament refusan l'iniziativa No Billag.
Arguments GEA a l'iniziativa
|Taxas sfurzadas||Mintgin duai pudair decider sez sch'el è pront da pajar la taxa da 451 francs ad onn u betg.|
|Interpresas||Interpresas pajan dubel las taxas da radio e televisiun.|
|Economia||Senza las taxas han svizras e svizzers a disposiziun quels daners per autras chaussas.|
Arguments NA a l'iniziativa
|Situaziun da medias||L'iniziativa periclitescha la diversitad da las medias ed ina rapportaziun multifara ed equilibrada da l'entira Svizra.|
|Minoritads||Senza taxas n'èsi betg pussaivel da finanziar programs da radio e televisiun en la Svizra rumantscha, taliana e franzosa.|
|SRG SSR||L'iniziativa vul destruir la SRG SSR e pren en cumpra la sperdita da 6'000 plazzas da lavur.|
Taxas da radio e televisiun
Actualmain munta la taxa da radio e televisiun a 451 francs ad onn. A partir da l'onn 2019 sa reducescha questa taxa sin 365 francs ad onn.
L'onn 2016 è quai stà in retgav da 1.37 milliardas francs. La pli gronda part (1.24 milliardas francs) è ida a la SRG SSR. Dentant era 21 radios locals e 13 televisiuns regiunalas han survegnì daners ord questas taxas, numnadamain 61 milliuns francs.